(AvisaNordland): – Vi fikk inn flere nødtelefoner fra boligen i Mosjøen hvor festen var. Det ble meldt at det var et masseslagsmål der.

Det sier operasjonsleder Mads Bernhoft hos politiet i Nordland.

Like etter midnatt fikk politiet inn de første telefonene fra folk som var til stede på denne festen.

– Vi fikk melding at folk var skadet. Vi sendte ut det vi hadde av ressurser. Det ble også sendt ut to ambulanser.

Ifølge politiet ble to menn fraktet med ambulanse til legevakta. Og en tredje mann ble transportert i en privatbil til legevakta.

– Tre menn er letter skadet. Vi har pågrepet en kvinne i 20-årene, sier Bernhoft.

– Er det kvinnen som har skadet de tre mennene?

– Det kan se ut som det, ut ifra den informasjonen vi har nå.

– Er det noe våpen inne i bildet her?

– Nei, etter det vi forstår så er det "nævan" som er brukt her. Men det gjenstår en del avhør i denne saken. For det var ikke mulig å gjennomføre avhør i natt. Dette på grunn av at personene som deltok på denne festen var såpass beruset, sier operasjonslederen.

Festen og masseslagsmålet fant sted i en privatbolig i Mosjøen.

– Det deltok svært mange mennesker på denne festen og det er uklart hvor mange som har tørnet i hop. Vi vet at de som var til stede her, var i alderen 18 til 23 år. Og da vi kom til stedet løste festen seg opp, sier operasjonslederen.